SKRIFTLIG FORESPØRGSEL E-2773/01

af Jonas Sjöstedt (GUE/NGL) til Kommissionen

(9. oktober 2001)

Om: Opbygning af ydre grænsestationer ved Polens østgrænse

Opbygningen af nye grænsestationer ved Polens Østgrænse er blevet finansieret med økonomiske midler fra Den Europæiske Union. Ved udvidelsen af Unionen må der trin for trin opbygges en grundig grænsekontrol ved Tjekkiets, Slovakiets, Ungarns og Rumæniens østgrænser.

Kan Kommissionen oplyse, hvor store økonomiske bidrag, man har udbetalt til opbygningen af kontrollen ved Polens østgrænse, og hvorledes man har til hensigt at yde økonomiske bidrag og hjælp til planlægning i forbindelse med opbygningen af kontrollen ved de øvrige anførte landes østgrænser?

Svar afgivet på Kommissionens vegne af Günter Verheugen

(3. december 2001)

Under Phare-programmet er der bevilget og bevilges der fortsat betydelige midler til både investeringer og institutionel opbygning med henblik på at forbedre grænseforvaltning mod øst i alle de kandidatlande, der nævnes af det ærede medlem. Vægten lægges klart på at forbedre forvaltningen af disse grænser, som formodentlig bliver EU's fremtidige ydre Schengen-grænser. Kommissionen arbejder i den sammenhæng tæt sammen med EU-medlemsstaterne om både gennemførelsen og overvågningen af grænseprojekter. En række eksperter fra såvel Kommissionen som medlemsstaterne gennemførte i 1998-1999 og 2000-2001 tekniske missioner i alle kandidatlandene for at identificere behovene inden for asyl, migration, grænseforvaltning og politi- og toldsamarbejde om bekæmpelse af organiseret kriminalitet.

Det overordnede mål er at bistå kandidatlandene med at indføre retlige rammer, der er i overensstemmelse med EU-retten. Det vigtigste instrument til dette formål er finansiering af arrangementer med parvist samarbejde mellem EU-medlemsstaterne og kandidatlandene. Hver aftale om parvist samarbejde medfører, at mindst én førtiltrædelsesrådgiver fra en medlemsstat udstationeres i et kandidatland i mindst 12 måneder. Desuden omfatter hvert enkelt projekt uddannelse, studierejser, nødvendigt udstyr og kortvarig ekspertbistand som supplement til førtiltrædelsesrådgiveren. En anden væsentlig del af bevillinger går direkte til investeringer, dvs. udstyr (transport, laboratorieudstyr, detekteringsinstrumenter osv.) eller finansiering af opførelse/rehabilitering af passende infrastruktur (primært grænseovergangssteder) til at sikre håndhævelsen af EU-retten inden for retlige og indre anliggender.

De horisontale Phare-programmer består af sektorspecifikke projekter for flere lande med fokus på bistand til opstilling af strategier og uddannelse med henblik på at sikre en vis ensartethed mellem kandidatlandene i overtagelsen af EU-retten. Der er iværksat to horisontale Phare-programmer til hver 10 mio. EUR på området retlige og indre anliggender, først for perioden 1996-1999 og derefter for 2000-2003. De er koncentreret om grænseforvaltning og -kontrol, dommeruddannelse, visum, asyl, indvandring, organiseret kriminalitet og retligt samarbejde. På narkotikaområdet blev der i 1999 gennemført et andet flerlandeprogram til 10 mio. EUR med henblik på at udvikle en politik

for narkotikabekæmpelse og styrke indsatsen mod udbud og efterspørgsel på narkotika. Desuden blev det i 2000 besluttet at bevilge 1 mio. EUR til hvert Phare-kandidatland med henblik på at udvikle et nationalt Phare-projekt til at supplere Phare's horisontale narkotikaprogram.

Foruden de bestræbelser, der gøres for at forbedre grænseforvaltningen ved kandidatlandenes fremtidige ydre Schengen-grænser, er der gennem Tacis-programmet stillet betydelige beløb til rådighed for at forbedre situationen ved Ruslands, Ukraines, Belarus' og Moldovas vestlige grænser. Siden 1996 er der under Tacis-programmet for grænseoverskridende samarbejde disponeret over 65 mio. EUR til at forbedre grænseinfrastrukturen. Der er brugt yderligere midler til at forbedre disse landes generelle grænsefovaltningskapacitet, især hvad angår grænsevagter og toldtjenester. Disse bestræbelser vil i de kommende år blive videreført.

Polen

Siden 1990 har Europa-Kommissionen indgået forpligtelser for 181 mio. EUR til investeringer i Polens østlige grænseovergange og adgangsvejene hertil. I samme tidsrum er der indgået forpligtelser for yderligere 140 mio. EUR til investeringer og institutionel opbygning i den østlige grænseforvaltning i Polen. Dette omfatter bl.a. aspekter af plante- og dyresundhedskontrol (f.eks. uddannelse af inspektører) og inspektionsposter ved grænseovergangene (bygning af infrastruktur og laboratorieudstyr), toldforvaltning (udstyr og uddannelse af toldembedsmænd), politi og grænsevagter (udstyr og uddannelse). Dette beløb omfatter også 17,5 mio. EUR, som der er disponeret over til aktiviteter med parvist samarbejde med medlemsstaterne om spørgsmål som f.eks. migration og asyl, grænsepolitik, visumpolitik, organiseret kriminalitet og internationalt retligt samarbejde.

Tjekkiet

Det er vigtigt at huske, at Tjekkiet ikke som sådan får nogen ydre Schengen-grænser, undtagen i Prags internationale lufthavn. Tjekkiet skal dog sikre et højt niveau af grænsebeskyttelse over for alle nabolandene uanset disses status. I den kontekst beløb den nationale Phare-bistand sig til over 11,5 mio. EUR i perioden 1997-2001.

Denne bistand fokuserede primært på:

a) styrkelse af grænse- og fremmedpolitiets operationelle kapacitet og uddannelse (forebyggelse af ulovlig indvandring, udveksling af information, Schengen-standarder osv.),

b) oprettelse af et kompatibelt nationalt Schengen-informationssystem, af systemer med maskinlæselige dokumenter og et system med automatisk fingeraftrykidentifikation og

c) levering af særligt grænsekontroludstyr (især til grænsen til Slovakiet).

Slovakiet

Der er ydet Phare-støtte til grænseforvaltningen under 1998- og 1999-programmerne (ca. 4,65 mio. EUR) og navnlig levering af teknisk udstyr ved grænseovergangsstederne til Ukraine og forbedring af grænsebeskyttelsesstrategien for den slovakisk-ukrainske grænse. Hidtil er uddannelsesaktiviteter og -seminarer blevet organiseret på en lang række områder, herunder ulovlig indvandring, politisamarbejde, dokumentfalsk, beskyttelse af grønne grænser, narkotrafik og organiseret kriminalitet.

Ungarn

I Ungarn har Phare støttet styrkelsen af de ydre grænser siden 1997. Siden da er der stillet over 51 mio. EUR til rådighed til støtte for grænseforvaltningen. Det meste af bistanden er ydet på området retlige og indre anliggender gennem uddannelse, rådgivning i bekæmpelse af kriminalitet, udstyr til informationsteknologi, grøn grænsekontrol og visumkontrol samt også

modernisering af infrastrukturen ved de fremtidige ydre grænseovergangssteder. Desuden er der ydet midler til at styrke dyre- og plantesundhedskontrollen gennem installation af laboratorieudstyr. Der er også gennemført projekter til støtte for toldmyndighederne.

Rumænien

Der er ydet Phare-støtte til at styrke grænseforvaltningen under 1999- og 2000-programmerne. Phare's 1999-program for grænseforvaltning (budget 10,5 mio. EUR) omfattede udarbejdelse af nye forvaltningsstrukturer og -politikker for grænseforvaltningstjenesterne, personaleuddannelse og investering i udstyr. Phare's 2000-program for grænseforvaltning (budget 18 mio. EUR) omfattede videreudvikling af uddannelse, kommunikationssystemer og styrkelse af mobiliteten og overvågningskapaciteten hos grænsekontroltjenesterne. Det forventes, at der i de fremtidige Phare-programmer for Rumænien vil blive ydet yderligere støtte på dette område.